Ján Benčík

Ján Benčík (* 29. júl 1948, Bratislava) je slovenský občiansky aktivista, bloger a poslanec Národnej rady Slovenskej republiky.

Je takisto nositeľ ocenenia Biela vrana, ktoré každoročne udeľuje Aliancia Fair-play a VIA IURIS.

 Životopis 
Pred rokom 1989 pracoval ako technik v Montážnom podniku spojov Bratislava. Po Nežnej revolúcii bol spoluzakladateľom VPN v Ružomberku a pracoval ako redaktor mestského periodika Ružomberský hlas. Neskôr pôsobil ako učiteľ na základnej škole a vedúci odbytu a marketingu v knižnom vydavateľstve.

Od roku 2012 sa na svojom blogu venuje monitorovaniu a odkrývaniu slovenských extrémistov, neonacistov, konšpirátorov, a tiež žoldnierov, ktorí bojujú v konflikte na východnej Ukrajine na strane proruských separatistov. Na túto tému napísal už vyše 60 blogov. „Štyridsaťjeden rokov života som prežil v nechutnom totalitnom režime. Mám nechuť k tým, ktorí sa snažia zaviesť ďalšiu totalitu, ibaže tentoraz namiesto červenej hnedú“.

Za jeho činnosť mu v roku 2016 vyjadril uznanie aj prezident SR Andrej Kiska. V roku 2017 získal Ján Benčík špeciálne ocenenie, ktoré mu udelila Nadácia otvorenej spoločnosti v 13. ročníku Novinárskej ceny 2016. Išlo o cenu otvorenej spoločnosti venovanú pamiatke Karola Ježíka. Rada súťaže mu udelila túto cenu za spoločenský prínos, vytrvalosť a odvahu. Členovia rady komentovali ocenenie slovami: „Ján Benčík nie je obyčajný bloger, Ján Benčík je inštitúcia. Jeho blogy majú reálny dopad a prispievajú k celkovej zmene v spoločnosti. V tomto ročníku Novinárskej ceny sa objavilo veľké množstvo prác, ktoré výrazným spôsobom prispeli k otvorenejšej a tolerantnejšej spoločnosti. Prínos práce Jána Benčíka však v kontexte doby, v ktorej sa nachádzame, považujeme za mimoriadne dôležitý a hodný špeciálneho ocenenia“.

V roku 2017 bol na sociálnych sieťach šírený falzifikát preukazu člena ŠtB s menom a fotografiou Jána Benčíka, s dátumom narodenia v roku 1945. Šlo o hoax, Ján Benčík (1948) v registračných protokoloch ŠtB archivovaných Ústavom pamäti národa vedený nie je, disponuje tiež negatívnym lustračným osvedčením federálneho ministerstva vnútra ČSFR z roku 1992, podpísaným vtedajším ministrom vnútra Jánom Langošom.

 Pôsobenie v politike 
V parlamentných voľbách vo februári 2020 kandidoval na 150. mieste kandidátky Za ľudí, získal 6 492 preferenčných hlasov a 9. miesto v strane.

 Ocenenia 
 2016: Biela vrana za odvážne systémové monitorovanie a rozkrývanie extrémistov napriek vyhrážkam a hroziacemu nebezpečiu 
 2017: Novinárska cena 2016 – Cena otvorenej spoločnosti venovaná pamiatke Karola Ježíka za sériu blogov o extrémistoch a konšpirátoroch 
 2017: Cena európskeho občana za rok 2017 za Slovensko 
 2017: Cena primátora mesta Fiľakovo od primátora Attilu Agócsa 
 2018: Cena Jána Langoša 
 2021: Cena Human Forum 

 Referencie 

 Iné projekty 

 Externé odkazy 
 Ján Benčík na webe Národnej rady SR
 Blog Jána Benčíka v Denníku N
 Ján Benčík na webe projektu Paměť národa
 Ján Benčík: S informáciami treba pracovať, a to mnoho ľudí nevie – rozhovor v Meet the Heroes (2016)

Kategória:Osobnosti z Bratislavy
Kategória:Slovenskí občianski aktivisti
Kategória:Slovenskí blogeri
Kategória:Slovenskí politici
Kategória:Laureáti Bielej vrany
Kategória:Laureáti Ceny Jána Langoša
Kategória:Poslanci NR SR (2020 – 2023)